SKRIFTLIG FORESPØRGSEL E-0721/00

af María Sornosa Martínez (PSE) til Kommissionen

(17. marts 2000)

Om: Stærk forurening af floden Segura (Spanien)

En undersøgelse foretaget i 1998 på grundlag af 13 stikprøver afslørede stærk forurening af den spanske flod Segura, som på strækningen fra Murcia til dens udløb fører metaller og meget giftige stoffer med sig. Til konklusionerne af denne undersøgelse, som er udarbejdet af Afdelingen for Kemisk og Landbrugsmæssig Jordbundslære ved universitetet i Orihuela (Alicante) skal nu føjes en ny undersøgelse, som netop er foretaget af miljøbiolog julia Martínez Fernández fra universitetet i Murcia. I sidstnævnte undersøgelse, som er offentliggjort af miljøorganisationen Comisión Pro Río de Orihuela, påvises det, at Segura-flodens vand ikke engang egner sig til anvendelse i landbruget. Kadmiumindholdet i floden overstiger i alarmerende grad de grænseværdier, der er tilladt efter såvel EU-lovgivningen som spansk lovgivning (176 mikrogram mod de tilladte 5).

På trods af, at Kommissionen i sin tid har anmodet om en analyse af vandet for at afgøre, om den skulle indbringe Spanien for EF-Domstolen, har løsningen af dette alvorlige miljøproblem udviklet sig til en meget langvarig proces, navnlig når det tages i betragtning, at fristen for iværksættelse af opsamling og rensning af byspildevand udløb den 31. december 1999.

En hurtig løsning er påkrævet, da vandets toksicitetsniveau stiger, jo længere tid der går. Undertegnede har indgivet forespørgsler om dette problem allerede i september 1997 (E-2683/97)(1), i juni 1998 (E-1906/98)(2) og i marts 1999 (denne forespørgsel er endnu ikke besvaret).

Kan Kommissionen oplyse, hvor langt den er fremme med sine undersøgelser af Segura-flodens alvorlige miljøproblemer?

Har Kommissionen indbragt Spanien for EF-Domstolen i forbindelse med denne sag?

Mener Kommissionen, at det antal rensningsanlæg, som de spanske myndigheder påregner opført i de berørte kommuner, er tilstrækkeligt til at sikre en fuldstændig rensning af flodens vand? Påtænker Kommissionen at kræve af de spanske myndigheder, at spildevandet fra industrierne langs floden, som udledes direkte i floden, også renses?

(1) EFT C 117 af 16.4.1998, s. 44.

(2) EFT C 13 af 18.1.1999, s. 115.

Svar afgivet på Kommissionens vegne af Margot Wallström

(14. april 2000)

Hvad angår vandforurening med farlige stoffer generelt, har Kommissionen kendskab til problemerne med Spaniens gennemførelse af Rådets direktiv 76/464/EØF af 4. maj 1976 om forurening forårsaget af udledning af visse farlige stoffer i Fællesskabets vandmiljø(1). Det skal fremhæves, at Domstolen efter at Kommissionen havde indledt en overtrædelsesprocedure mod Spanien i henhold til EF-traktatens artikel 226 (tidl. artikel 169) har afsagt en dom mod Spanien(2) for ikke, i strid med direktivets artikel 7, at have iværksat programmer til reduktion af vandforureningen forårsaget af visse farlige stoffer opført på liste II i bilaget til direktiv 76/464/EØF.

Kommissionen har endvidere, som følge af en række klager og forespørgsler fra Parlamentsmedlemmer vedrørende forureningsproblemer, indledt en overtrædelsesprocedure mod Spanien for manglende overholdelse af bestemmelserne i direktiv 76/464/EØF. Forureningen af Segura-floden er omfattet af denne procedure, og Kommissionen har som led i denne procedure afgivet en begrundet udtalelse. Kommissionen vil gerne have tilsendt de undersøgelser af Segura-flodens nuværende tilstand, som det ærede medlem omtaler. Den vil anvende disse yderligere oplysninger i behandlingen af den nævnte sag, hvis den skønner det hensigtsmæssigt.

Kommissionen er i færd med at undersøge hydrologiske planer over flodområdet, som de spanske myndigheder har fremsendt, efter at den ovennævnte dom var faldet. Myndighederne fremfører, at planerne indeholder programmer til reduktion af forureningen for de pågældende indre farvande.

Hvad angår Rådets direktiv 91/271/EØF af 21. maj 1991 om rensning af byspildevand(3), skal det fremhæves, at byområder med over 15 000 personækvivalenter (PE) (en personækvivalent er en måleenhed for organisk forurening svarende til den gennemsnitlige forurening pr. person pr. dag), som udleder deres byspildevand i Segura-floden, skal være udstyret med systemer til indsamling og sekundær behandling (dvs. biologisk behandling) senest den 31. december 2000. Fristen er forlænget til den 31. december 2005 for byområder med mellem 2000 og 15 000 PE. Kommissionen vil i begyndelsen af næste år undersøge, om disse forpligtelser er opfyldt for de vigtigste byområder.

Med hensyn til industrispildevand indeholder Rådets direktiv 76/464/EØF en klar forpligtelse til at indhente tilladelse til udledning af stofferne på liste I og II.

Industrispildevand skal derfor renses, hvis emissionsgrænseværdierne i udledningen eller vandkvalitetsmålsætningerne i floden overskrides.

Kommissionen vil i sin egenskab af traktatens vogter og med de virkemidler, den har til rådighed, træffe de nødvendige foranstaltninger til at sikre, at fællesskabsretten overholdes i dette tilfælde.

(1) EFT L 129 af 18.5.1976.

(2) Dom af 25. 11.1998, sag C-214/96.

(3) EFT L 135 af 30.5.1991.